39. schôdza NR SR - 2.deň - B. popoludní
Dátum: 2025-09-10
Poslanec: Szalay, Tomáš (SaS)
Druh vystúpenia: Vystúpenie v rozprave

14. Tak krásny deň. Ďakujem za možnosť vystúpiť k návrhu novely zákona o národnom zdravotníckom informačnom systéme. Pán minister, už sme tu takto párkrát stáli pri téme ENZIS-u a vždy, vždy som vám povedal úprimne, že vás varujem pred tým, aby ste príliš dôverovali Národnému centru zdravotníckych informácií, lebo vás dostanú do problémov. A budem to opakovať aj dnes. Nemáte pod kontrolou elektronizáciu a digitalizáciu zdravotníctva, ministerstvo je nejaký hráč, ale nie je to ten, ktorý určuje túto Policy, je to Národné centrum zdravotníckych informácií a ich dodávatelia, ktorí určujú, ako má vyzerať digitalizácia a elektronizácia slovenského zdravotníctva. A mrzí ma teda, že je to takto, ale pokiaľ si tam neurobíte poriadok, tak vám bude z tohto hroziť veľa prúserov. V pondelok sme mali veľký výpadok eZdravia, možno ste si všimli, niekoľkohodinový, sedemnásťročný switch vypovedal poslušnosť. Otázka znie, kam išli tie desiatky miliónov eur za posledných sedemnásť rokov, ktoré sme dávali na informatizáciu, digitalizáciu eZdravia a podobne? Tam išli stovky miliónov eur a neobnovila sa infraštruktúra. Kde sú tie peniaze? Kde máme ten hmatateľný výsledok? Kde máme to funkčné eZdravie? Teraz sa vyrába nové eZdravie, RISEZ, či ako sa to nazýva tá skratka. Nové eZdravie, lebo to staré nefunguje a nemá dobré železá, sedemnásťročné switche, ktorým pred deviatimi rokmi skončila softvérová podpora, zlyhávajú. A možno to zlyhalo aj preto, že je prelom mesiaca a treba spracovávať dávky všeobecných lekárov a pediatrov, teda všetkých poskytovateľov, ale predovšetkým všeobecných lekárov a pediatrov, ktorí sú zaťažení novou povinnosťou, ktorú si opäť niekto vymyslel, že kapitácie kapitovaných pacientov bude spracovávať štát cez NCZI a nebudú to robiť zdravotné poisťovne. No výsledkom je, že tá architektúra, ktorou, ktorú tu dnes máme, prečo je to zlé, je, že tým pádom každý mesiac, každý jeden mesiac musíte urobiť volanie na každého jedného pacienta a overovať, u koho je kapitovaný podľa, podľa NCZI a výsledkom je, že vám potom vyhorí nejaký switch, lebo to takúto záťaž na každomesačnej báze tá stará infraštruktúra nie je schopná, nie je schopná ustáť. Ale to hlavné, kvôli čomu som sa prihlásil do tejto rozpravy, je, že k 1. januáru tohto roka prestali fungovať elektronické recepty pre nehradené lieky a pre nezmluvných poskytovateľov. Deviateho januára ste vydali usmernenie, ktorým ste povedali, že všetci čítame zle ten zákon a urobili ste metodickým usmernením ministerstva výklad zákona, podľa ktorého nehradené lieky môžu byť predpisované elektronickým receptom, pozor, stále si myslím, že je to v rozpore so zákonom, a keby to niekto pohnal na úrad na ochranu osobných údajov alebo niekde ďalej, tak by mal nie nulovú šancu, že uspeje, že takýmto spôsobom nie je možné, možné postupovať. Vo vlastnom usmernení, darmo krútite hlavou, pán minister, vo vlastnom usmernení ste napísali, že legislatívne to nie je v poriadku toto usmernenie, že tá legislatíva je neprehľadná a treba čo najrýchlejšie urobiť novelu, ktorá bude riešiť otázku elektronických receptov pre nehradené lieky a pre nezmluvných poskytovateľov. Toto ste tam napísali, to nemôžete poprieť. A dokonca ste verejne povedali, že v priebehu prvého kvartálu, ktorý končil 31. marca tohto roku, predložíte legislatívne riešenie, ako to opraviť. Dnes je 10. septembra. Píše sa deň 253 od Nového roku. Je to 253. deň, čo nefunguje elektronický recept pre nezmluvných poskytovateľov. My darmo chceme povedať, že doktori, zapisujte do eZdravia, no nezmluvní poskytovatelia teraz nemajú žiadnu motiváciu zapisovať do eZdravia, lebo ani ten eRecept im nefunguje. To je jediná vec, ktorá im doteraz fungovala, ani tá im nefunguje. Dvesto päťdesiat tri dní. Do konca prvého kvartálu to riešenie neprišlo. Do konca druhého kvartálu neprišlo. A ani v tomto zákone, ktorý bol pripravený, tam nie je. No ja neviem prečo, lebo ja som vám navrhol, ako to máte riešiť, dokonca som vám napísal ten návrh zákona, som vám ho odovzdal, pán minister, že sa to dá vyriešiť takto. A mali by sme vyriešený problém, ako sledovať preskripciu liekov u pacientov, ktorí chodia k nezmluvným lekárom. Dnes keď príde pacient k nezmluvnému lekárovi, taký, ktorý nemá zmluvu s poisťovňou, a pozor, v Bratislave sú ich desiatky percent, ja tvrdím, že až 40 % lekárov v Bratislave nemá zmluvu s poisťovňami, ak vás chce liečiť, jediný spôsob, ako to môže urobiť, je, že vám napíše papierový recept. On vám nemôže vystaviť elektronický recept. A ten papierový recept, s ktorým príde pacient do lekárne, skončí v krabici od receptov. Nikdy v živote sa nedostane do eZdravia. To znamená, napríklad ošetrujúci všeobecný lekár alebo iný špecialista, ktorý sa o tohto pacienta stará, nevidí v liekovej knižke, čím je ten pacient liečený, nemáme tie informácie a je to chyba. Dvesto päťdesiat tri dní, pán minister. Čo ste urobili doteraz? Povedali ste, že do konca marca to bude. A neo... ja neviem, budem rád, keď to vysvetlíte. Dvesto päťdesiat tri dní tu nezmluvní poskytovatelia čakajú na riešenie. Pacienti, ktorí k nim chodia, čakajú na riešenie, lebo tiež to nie je úplne najpohodlnejší režim chodiť pre papierové recepty v čase, keď máme možnosť to robiť elektronicky a navyše do 31. decembra minulého roku to fungovalo. Vy ste pokazili niečo, čo tu fungovalo a nenahradili ste to novým riešením. A jediné, čo ja tu počúvam, je, že je tu lobistický tlak od dodávateľov do NCZI, aby získali novú zákazku a mohli to celé nanovo naprogramovať a mohli zase zinkasovať peniaze za niečo, čo nebude dobre fungovať. Nie je tu riešený recept a ja to považujem za zlyhanie najmä preto a ja tu, ja tú argumentáciu podčiarknem a zopakujem, ak chceme mať informácie v elektronickom zdravotníctve, ktoré budú v čo najväčšej miere pokrývať informácie o našom zdravotnom stave, tak tu musí byť motivácia pre hráčov, aby do toho zapisovali. A pre nezmluvných poskytovateľov tu dnes tá motivácia skrátka neexistuje. Čiže, a teraz príde tá mrzutá pointa, čiže keď robíte akúkoľvek štatistiku na ministerstve, keď NCZI vydá štatistickú ročenku, ktorú vydali tento rok asi s päťmesačným oneskorením oproti bežným rokom, dobre, vydali, hlavne, že ju vydali, je to krásna publikácia s hromadou tabuliek a grafov, kde sú spočítané čísla, ktoré nepokrývajú slovenské zdravotníctvo a len jeho výsek. O obrovskej časti zdravotnej starostlivosti na Slovensku nemáme bledomodrý šajn. Hovoríme o dvanástich návštevách u lekára za rok. U zmluvného lekára. My netušíme, koľkokrát ten pacient bol u nezmluvných lekárov, lebo to nikto reálne nemá ako zmerať, pokiaľ ten doktor nezapisuje alebo ten poskytovateľ nezapisuje do eZdravia, my netušíme, čo sa tam deje. A keďže financovanie ambulancií prebieha tak, že tým ambulanciám príliš nepridávame, peniaze idú na lieky, na výnimkové lieky, do nemocníc a podobne, zakazujete vyberať peniaze na poplatkoch, lebo ste zatiaľ neprišli s riešením, čo s tými poplatkami, tak pre poskytovateľa ambulantnej zdravotnej starostlivosti je stále atraktívnejšie najmä v tých lepších regiónoch, hospodársky lepších regiónoch, sa odzmluvniť, nemať zmluvu so zdravotnou poisťovňou a liečiť tých pacientov ako nezmluvný poskytovateľ, na ktorého sa nevzťahuje žiadna regulácia, čo sa týka poplatkov a môže pýtať akékoľvek peniaze, teda aj také, ktoré mu zaplatia jeho reálne opodstatnené náklady. A čím viac takýchto lekárov budeme mať, čím viac takýchto poskytovateľov, nezmluvných poskytovateľov budeme mať, tak tým menej budeme vedieť, čo sa deje s poskytovaním zdravotnej starostlivosti na Slovensku a tým menej úplná bude zdravotná dokumentácia jednotlivých pacientov v tom eZdraví. To znamená, ostatní lekári o tom budú vedieť výrazne menej, o tom, o tom čo tomu pacientovi je, akým spôsobom je liečený a čo s ním treba ďalej robiť. A aby som akože nehovoril o tom, že budú nejaké svetlejšie zajtrajšky, nemyslím si, že budú svetlejšie zajtrajšky. Pozrime sa na susednú Rakúsku republiku, v Rakúsku, bol som na takej konferencii pred dvoma rokmi vo Viedni, čo je hlavné mesto Rakúska, vo Viedni je 70 % ambulantných lekárov nezmluvných. Sedemdesiat percent. Ľudia tam chodia, zaplatia si to buď cez pripoistenie alebo kešom, niečo im vráti regulérna zdravotná poisťovňa. Ako keď v Rakúsku nie sú všetci zazmluvnení, ja si nemyslím, že na Slovensku sa dostaneme k tomu, že bude 100 % poskytovateľov zazmluvnených. Práve naopak, myslím si, že ten podiel nezmluvný bude rásť. A práve kvôli tomu, aby sme ich naučili používať to eZdravie treba opraviť eRecept a nie sem nosiť novelu za novelou, ktorá sa vyhýba tejto nepríjemnej téme. Pán minister, prosím vás pekne, 253 dní je pokazený elektronický recept pre nezmluvných poskytovateľov. Opravte ho. Ďakujem.